Битва при Зборовѣ (1917)

**Битва при Зборовѣ** (1.&nbsp;юл&nbsp;– 2.&nbsp;юл 1917) была частьов офензивы Керенского, новоменованого российского военного министра, и первым значным бойовым выступом Чехословацкой легии на восточном фронтѣ Первой свѣтовой войны.

## Перебѣг битвы
В битвѣ зышли ся российске и австро-мадярске войско коло города Зборов в Австро-Мадярщинѣ (днесь то запад Тернопольской области). По российской сторонѣ насадили чехословацку стрѣлецку бригаду, сформовану з войновых заятцьох, в силѣ 3500&nbsp;воякох, понеже в российскых еднотках револучна пропаганда розвратила бойовый дух и не мож ся было на них сполягати.

Еще перед битвов в приготовной канонизадѣ достали тяжкы раны два позднѣйше славны генералы: Отакар Гусак и Ян Сыровый, послѣдный утратив око.

Чехословацка стрѣлецка бригада мала:
* 1-й стрѣлецкый полк Святого Вацлава,
* 2-й стрѣлецкый полк Йиржиго з Подебрад,
* 3-й стрѣлецкый полк Яна Жижкы з Троцнова.
Против Чехословацкой стрѣлецкой бригады ту стояли 5500 воякох, добрѣ выстроеных и прекрасно вызброеных:
* часть 86.&nbsp;пѣшого полку суботицкого и 6.&nbsp;пѣшого полку будапештского 32.&nbsp;угорской пѣшой дивизии, 
* 35.&nbsp;пѣшый полк плзеньскый, 75.&nbsp;йиндржихоградецкый 19.&nbsp;австрийской пѣшой дивизии.
Напротив тому Чехословацка стрѣлецка бригада была слабо вызброена, на мала доста кулометох и недостаточно выстроена.

Страты Чехословацкой стрѣлецкой бригады были: 167&nbsp;забитых, 717&nbsp;раненых (з них 17&nbsp;умерли в шпиталю), 11&nbsp;безвѣстных. Найкровавшый быв полудньовый бой за Могылу, укрѣпленый грунок, держаный мадярскым войском. Там упала векшина чехословацкых легионарьох.

Чехословацкы воякы прорвали четыри линии неприятельской обороны и зашли на глубку аж до 5&nbsp;км до фронта неприятеля, заявши 3300&nbsp;австро-мадярскых воякох, 62&nbsp;офицерох, 20&nbsp;канонох, множество муниции.

## Резултаты
Битва закончила ся безспорнов побѣдов российского войска. Успѣх быв такый великый, же российскый уряд, зрушив вшыткы ограничѣня на далше формованя едноток чешскых и словацкых войновых заятцьох. Выграна битва подняла самосвѣдомость чехословацкого войска, стала ся зачатком формованя силнѣйшого чехословацкго корпуса, а тыж укрѣпила позиции предсѣдника Чехословацкой народной рады Т.&nbsp;Г.&nbsp;Масарика в дипломатичных догварках о будучой независимой Чехословакии. 

## Интересности
По Зборовской битвѣ полк Святого Вацлава достав од предсѣдника Чехословацкой народной рады Т.&nbsp;Г.&nbsp;Масарика имя полк Майстра Яна Жижкы. А въедно вшыткы три полкы были российскым велительством одзначены честнов назвов *полкы 18.*&nbsp;*юна* (на тот день подля тогдышного российского календаря припав день выграня битвы, 2.&nbsp;юн) ай достали право на свои заставы припяти святогеоргийскы стужкы.

В Зборовской битвѣ брали участь Ярослав Гашек, Лудвик Свобода и Зденек Фирлингер.

## Учтѣня памяти
В селѣ Цецова (нынѣ Калиновка Тернопольской области) в братском гробѣ суть погребены понад 120&nbsp;падлых легионарьох. На том мѣстѣ днесь е военскый мемориал.

## См. тыж
* Зборовска памятна медаль

## Одказы и жерела
* SIDORIN, Vladimir Il'jič. Ruské armádní velitelství a Zborov. Vyd. Svaz ruských válečných invalidů v ČSR. Praha, 1937. Доступно онлайн ''(чеш.)''
* Historický magazín: Bitva u Zborova ''(видео, чеш.)''
* Bitva u Zborova: Tradice, které utvořila základní pilíř nového samostatného československého státu ''(чеш.)''
* Preclík, Vratislav. Masaryk a legie (Masaryk and legions), váz. kniha, 219 pages, first issue vydalo nakladatelství Paris Karviná, Žižkova 2379 (734 01 Karvina, Czech Republic) ve spolupráci s Masarykovým demokratickým hnutím (Masaryk Democratic Movement, Prague), 2019, , pages 35 - 53, 106 - 107, 111-112, 124–125, 128, 129, 132, 140–148, 184–199.

## Референции

Катеґорія:Перва свѣтова война
Катеґорія:Чехословацкы легии